**Σύσταση Ομίλου του ΓΕΛ ΚΑΤΣΙΚΑΣ με θέμα τη Δημιουργία Ηλεκτρονικής Σχολικής εφημερίδας**

Συντονίστρια Ομίλου: Ντίνα Κωνσταντινιά ΠΕ02

Υπεύθυνοι Εκπαιδευτικοί

Ελένη Νούτσου ΠΕ02

Ντίνα Κωνσταντινιά ΠΕ02

Οι μαθητές και οι μαθήτριες του ΓΕΛ ΚΑΤΣΙΚΑΣ όλων των τάξεων θα έχουν την ευκαιρία ανάλογα με τα ενδιαφέροντά τους να μπαίνουν σε ρόλους δημοσιογράφου, ερευνητή, κριτικού, αναλυτή, να παίρνουν συνεντεύξεις από πρόσωπα της τοπικής κοινωνίας, να κρίνουν καταστάσεις, να ξεδιπλώνουν συναισθήματα, προβληματισμούς, απόψεις και να κάνουν προτάσεις γύρω από τη σχολική ζωή. Μέσα από ζωγραφιές και ποιήματα τους επίσης να αναδυθούν στην επιφάνεια κλίσεις και ταλέντα στις τέχνες και στα γράμματα.

Η δημιουργία ηλεκτρονικής εφημερίδας έχει ως στόχο

* να προσφέρει στους μαθητές νέα ερεθίσματα για γνώση, έκφραση και δημιουργία για θέματα που τους ενδιαφέρουν.
* να ενισχύσει το γραπτό τους λόγο, την κριτική σκέψη αλλά και να προάγει τη διερευνητική μάθηση.
* να δώσει στους μαθητές μας την ευκαιρία να αυτενεργήσουν, να συνεργαστούν μεταξύ τους αλλά και με τους καθηγητές, να αλληλεπιδράσουν.
* να προσφέρει την ευκαιρία να γράψουν για θέματα που οι ίδιοι επιλέγουν κι αντανακλούν σε μεγάλο βαθμό τη δική τους οπτική γωνία και τις εμπειρίες τους από τη σχολική και την ευρύτερη κοινωνική τους ζωή.
* να συμβάλλει στον ηλεκτρονικό γραμματισμό των μαθητών καθώς και να τους εξοικειώσει με τη χρήση των Νέων Τεχνολογιών.
* να δώσει κίνητρο στα παιδιά να σκεφτούν, να «ψαχτούν», να σχηματίσουν τη γνώμη τους, να εργαστούν σε ομάδες και να δημιουργήσουν κάτι δικό τους, μέσω του οποίου θα ακουστεί η φωνή τους στη σχολική κοινότητα και στην τοπική κοινωνία, εν ολίγοις να δώσουν το στίγμα τους.

Θέλουμε να ενθαρρύνουμε τους μαθητές μας να εκδηλώσουν το ενδιαφέρον τους για τη δημιουργία σχολικής ηλεκτρονικής εφημερίδας και τους καλούμε σε μια πρώτη συνάντηση -συζήτηση με στόχο να συναποφασίσουμε τον τίτλο της.

**Στάδια υλοποίησης του Ομίλου**

1.Ευαισθητοποίηση και ενεργοποίηση του ενδιαφέροντος των μαθητών

2. Δραστηριότητες για επιπλέον κινητοποίηση των μαθητών (λογοτεχνία, κινηματογράφος, επισκέψεις)

3.Καταμερισμός καθηκόντων

4. Επεξεργασία υλικού

5. Παραγωγή τελικού προϊόντος

6. Στάδιο προώθησης της εφημερίδας

Επισημαίνεται ότι η Σχολική Ηλεκτρονική Εφημερίδα θα εκδίδεται σε μηνιαία τεύχη, τα οποία θα αναρτώνται στον ιστοσελίδα του σχολείου προκειμένου να έχουν πρόσβαση οι γονείς, η τοπική κοινωνία και όλα τα μέλη της εκπαιδευτικής κοινότητας.